Id-Direttiva tal-Kunsill 94/53/KE
tal-15 ta’ Novembru 1994
li temenda l-Artikolu 2 tad-Direttiva tal-Kummissjoni 93/91/KEE li taddatta għall-progress tekniku d-Direttiva tal-Kunsill 78/316/KEE dwar l-approssimazzjoni tal-liġijiet ta’ l-Istati Membri li għandhom x’jaqsmu mal-muntaġġi nterni tal-vetturi bil-mutur (Identifikazzjoni tal-kontrolli, tell-tales u indikaturi)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [1], kif emendata l-aħħar bid-Direttiva tal-Kummissjoni 93/81/KEE [2], u b’mod partikolari l-Artikolu 13(2) tagħha,
Wara li kkunsidrat id-Direttiva tal-Kunsill 78/316/KEE tal-21 ta’ Diċembru 1977 dwar l-approssimazzjoni tal-liġijiet ta’ l-Istati Membri li għandhom x’jaqsmu mal-muntaġġi nterni tal-vetturi bil-mutur (identifikazzjoni ta’ kontrolli, tell-tales u indikaturi) [3], kif emendata l-aħħar bid-Direttiva tal-Kummissjoni 93/91/KEE [4], u b’mod partikolari l-Artikolu 4 tagħha,
Billi mhuwiex essenzjali li l-vetturi li diġà ingħataw l-approvazzjoni tat-tip f’konformità mad-dispożizzjonijiet tad-Direttiva 78/316/KEE għandhom ikunu emendati biex ikunu konformi mad-dispożizzjonijiet tad-Direttiva 93/91/KEE;
Billi, iżda, din il-konformità għandha tkun assigurata għal tipi ġodda ta’ vetturi li għalihom hija meħtieġa l-approvazzjoni tat-tip tal-KE li tikkonċerna l-identifikazzjoni ta’ kontrolli, tell-tales u indikaturi b’effett mill-1 ta’ Ottubru 1995;
Billi d-dispożizzjonijiet ta’ din id-Direttiva huma skond l-opinjoni tal-Kumitat għall-Addattament għal Progress Tekniku stabbilit bid-Direttiva 70/156/EEC,
ADOTTAT DIN ID-DIRETTIVA:
L-Artikolu 1
It-tielet inċiż ta’ l-Artikolu 2(2) tad-Direttiva 93/91/KEE għandu jitħassar, kif ukoll il-kelma ‘u' fi tmiem it-tieni inċiż u l-virgola fi tmiem l-ewwel inċiż, li għandha tinbidel bil-kelma ‘u'.
L-Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex jikkonformaw mad-dispożizzjonijiet ta’ din id-Direttiva qabel il-31 ta’ Marzu 1995. Għandhom jinfurmaw lill-Kummissjoni minnufih b’dan.
2 Meta l-Istati Membri jadottaw dawn id-dispopsizzjonijiet, dawn għandu jkollhom riferenza għal din id-Direttiva jew għandhom ikunu akkumpanjati b’din ir-riferenza fl-okkażjoni tal-2. pubblikazzjoni uffiċjali tagħhom. Il-metodi ta’ kif issir din ir-riferenza għandhom jiġu stabbiliti mill-Istati Membri.
3. L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tal-liġi nazzjonali li huma jadottaw fil-qasam irregolat minn din id-Direttiva.
L-Artikolu 3
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali tal-Komunità Ewropea.
Magħmula fi Brussel, fil-15 ta’ Novembru 1994.